Tiedote 14.9.2020, heti julkaisuvapaa

LEIPÄJONOT: AKUUTIN KRIISIN HOITOA VAI KROONINEN OLOTILA?

Suomalainen yhteiskunta ei ole päässyt eroon leipäjonoistaan sitten 1990-luvun, vaikka taloutemme on sen jälkeen läpikäynyt monenlaisia suhdanteita. Suomi kuuluu niihin EU-maihin, joka on valinnut ratkaista köyhyysongelmaansa vastaanottamalla EU:n tukiruokaa; tämä ei ole kaikkien jäsenvaltioiden tie. Yhteiskuntamme kiihtyvä taloudellinen kahtiajako on arkipäivää leipäjonoissa, joista keskustelu aiheuttaa vaivaantuneita hiljaisuuksia parempiosaisten kahvipöydissä.

Koronakriisi on tuonut leipäjonot uudella tavalla näkyviksi myös Tampereella, jossa kasseja jonotetaan nyt ostoskeskusten ja merkkiliikkeiden läheisyydessä. Avustavat tahot ovat arvioineet tarpeen kolminkertaistuneen kriisin aikana. Uusia asiakasryhmiä on syntynyt aiempien, jo pitkään köyhyydestä kärsineiden rinnalle.

Positiivisesti tarkasteltuna ruoka-apu on ekologista hävikkiruoan hyödyntämistä. Samaan aikaan kauppojen aloitettua ilta-alet avustusjärjestöille toimitetun ruoan laatu on heikentynyt. Ruoka-apua ei ole tarkoitettu asiakkaiden ainoaksi ravinnoksi, mutta kallistuvan asumisen, pitkäaikaissairauksien, velkaantumisen tai addiktioiden vuoksi osalle ruokapankki voi olla ainoa liike, jossa he asioivat.

Pitkäaikaisella leipäjonoasiakkuudella on terveydellisiä ja mielenterveydellisiä vaikutuksia, joiden tutkiminen on vaikeaa ilmiöön liittyvän arkaluonteisuuden vuoksi. Tämän lisäksi maassamme on köyhiä, joita ruoka-apu ei tavoita, johtuen alueellisesta eriarvoisuudesta tai jonottamiseen liittyvästä häpeästä.

Ihmisarvoinen ruoka-apu ottaa huomioon asiakaskunnan heterogeenisyyden, jopa eriävät maut ja mieltymykset. Ruoka-avun asiakasta ei pidä kohdella jätemyllynä, jolle minkä tahansa päivämäärän ohittaneen tuotteen on kelvattava. Usein apuun liittyvät asenteet ovat peräisin menneiltä pula-ajoilta, vaikka elämme yltäkylläisyyden keskellä. Kaikista ei saa kouluttamallakaan leivottua neuvokkaita talousmarttoja, sillä kaikilla ei ole keittiötä. Tai jos on keittiö, siellä ei välttämättä ole sähköä.

Leipäjonoissa on havaittavissa ylisukupolvisuutta. Köyhyyden perimä on syvään juurtunutta, ja siitä pois pääsy ei aina onnistu edes koulutuksen kautta. Tämän päivän leipäjonoissa seisoo myös korkeasti koulutettuja entisiä menestyjiä. Yleensä avun tarve kroonistuu, kun työttömyydessä on siirrytty työmarkkinatuen saajaksi.

Rakenteellisella tasolla viesti päättäjille on selkeä: ellei perusturvaa saada säädettyä ihmisarvoiselle tasolle, joka ottaa huomioon kroonisesta köyhyydestä johtuvan elämäntavan kalleuden, vastuuta ruoka-avun järjestämisestä on jaettava korkeammalla tasolla. Meillä on paljon opittavaa myös tulevien kriisien varalta, jotta ruoka-apu tavoittaisi kaikista haavoittuvimmat ryhmät.

Paneelissa ”Kuka kuuntelee leipäjonojen köyhää?” ruoka-apua saaneet erityisasiantuntijat, avustustyön ammattilaiset ja päättäjät keskustelevat ratkaisukeskeisesti tämän päivän haasteista ja tulevaisuuden visioista. Paneeli on osa 3K-verkoston valtakunnallista kampanjapäivää, jossa pyritään jakamaan tietoa hyvistä käytänteistä eri paikkakuntien välillä.

Koronatilanteen vuoksi paikalle pääsee vain 20 henkilöä, ja keskustelu streamataan Facebook-tapahtuman sivulta.

Tapahtumalinkki: <https://facebook.com/events/s/tampere-kuka-kuuntelee-2192020/2739313312980406/?ti=icl>

Aika ja paikka: 21.9.2020, klo 15-17, Setlementtitalo, Nalkalankatu 12 G

Järjestäjät: 3K-verkosto ja Setlementti Tampere

Paneelissa mukana Tampereen kaupunki, Tampereen seurakunnat, SPR, Jeesus Cafe ry, Nauha ry ja muita asiantuntijoita

Lisätietoja: Anu Hirsiaho, aluekoordinaattori, 3K-verkosto, [anu.hirsiaho@3kverkosto.fi](mailto:anu.hirsiaho@3kverkosto.fi), 041 7223250

Lisää tietoa valtakunnallisesta verkostosta: [www.kukakuunteleekoyhaa.fi/wordpress](http://www.kukakuunteleekoyhaa.fi/wordpress)

[www.facebook.com/](http://www.facebook.com/) Kuka kuuntelee köyhää